रक्षा मंत्री राजनाथ सिंह शनिवार सुबह नेशनल वॉर मेमोरियल पहुंचे। यहां उन्होंने शहीदों को श्रद्धांजलि दी। सिंह के साथ सेना प्रमुख जनरल बिपिन रावत, एयर चीफ मार्शल बीएस धनोआ और नौसेना प्रमुख एडमिरल कर्मबीर सिंह भी यहां आए। राजनाथ सिंह आधिकारिक तौर पर आज देश के रक्षा मंत्री का पद संभालेंगे।
राजनाथ सिंह को सरकार के पहले कार्यकाल में भी टॉप चार मंत्रियों में जगह मिली थी। वह सरकार के पहले कार्यकाल में गृह मंत्री थे और 70 के दशक से ही संघ से जुड़े हैं। उन्हें प्रधानमंत्री नरेंद्र मोदी और अमित शाह का करीबी माना जाता है। वह उत्तर प्रदेश के पूर्व मुख्यमंत्री भी रह चुके हैं। वह दो बार भारतीय जनता पार्टी के अध्यक्ष रह चुके हैं और अटल बिहारी वाजपेयी की सरकार में भी मंत्री रह चुके हैं। उन्होंने उत्तर प्रदेश की लखनऊ लोकसभा सीट से चुनाव जीता है।